Concloses les visites escolars a la Biblioteca Municipal
21 de maig de 2018

Des del 19 d'abril fins al 10 de maig, han tingut lloc les visites a la Biblioteca Pública Municipal d'escolars de tercer curs d'educació infantil i de tercer curs de primària de la localitat. En les activitats han participat al voltant de 290 xiquets i xiquetes d'infantil de les escoles del municipi i uns 160 alumnes de tercer de primària. Els més xicotets han tingut l'oportunitat de conèixer la biblioteca i la seua secció infantil i han gaudit d'una animació lectora que volia donar relleu a la poesia, les endevinalles i els embarbussaments, de la mà del contacontes de Mayú i els seus amics.

Pel que fa als més majors, la Biblioteca els va oferir una trobada amb un dels millors autors de literatura infantil i juvenil de la Comunitat Valenciana i d'Espanya, guanyador dues vegades del Premi Lazarillo de Literatura Infantil i Juvenil, Carles Cano. A més, l'autor és Ambaixador de la Lectura 2018. L'escriptor els ha parlat de la importància de la poesia i de la lectura en la vida de les persones i els ha animat a estimular la imaginació i el pensament crític, utilitzant les biblioteques i les eines que aquestes posen al seu abast.

La Biblioteca Pública Municipal agraeix als centres educatius de l'Eliana que han participat la seua col·laboració i la tasca diària que realitzen des de les seues aules per a la promoció de la lectura entre els més xicotets.